শোভন চট্টোপাধ্যায় কি চিন্তিত? এবার কি শোভন সত্যি সত্যিই ‘জলে’ পড়েছেন? কিংবা পরেশ পাল?  নইলে বেহালা আর বেলেঘাটায় কেন বোমা-গুলি-মারধর?
বেহালা-পূর্বের প্রার্থী শোভন লড়েছেন বাম-কংগ্রেস জোট সমর্থিত প্রার্থী অম্বিকেশ মহাপাত্রের বিরুদ্ধে। কলকাতার মেয়র অবশ্য তাকে ‘লড়াই’ বলতে নারাজ। ঠিকই তো! ‘দিদির কাননে’র কাছে কে অম্বিকেশ? কিন্তু ভোট-শেষের পরেই কেন বেহালায় গুলি চলছে? বোমা পড়ছে? ঘনিষ্ঠমহলে শোভন জানিয়েছেন, তিনি নিজেও বুঝতে পারছেন না। পুলিশকে জানিয়েছেন পূর্ণাঙ্গ তদন্ত করতে (সবিস্তার    পৃ: ৮)। তাঁর এক অনুগামীর কথায়, ‘‘দাদা তো এমনই জিতবেন! তাহলে কেন সিপিএমের বাড়িতে হামলা হচ্ছে? দাদা যখন জয় নিয়ে নিশ্চিত, তখন কেন ছুঁচো মেরে হাত গন্ধ করতে যাবেন?’’
সত্যিই তো! কে যাবেন?

তৃণমূলের অন্দরে এর একটা ব্যাখ্যা রয়েছে। ঠিক ‘ব্যাখ্যা’ও না। সংশয়— নিজের কেন্দ্রে বস্তির ভোট কি শোভন পেয়েছেন? বস্তুত, এই প্রশ্ন কলকাতার বিভিন্ন কেন্দ্রের ভোট নিয়েই। যার মধ্যে অন্যতম বেলেঘাটা। চৌরঙ্গিকে ‘ধূসর’ বলে চিহ্নিত করলেও নিজেদের বাস্তব হিসেবে তৃণমূল বেলেঘাটা জেতার আশা কার্যত ছেড়ে দিয়েছে। যেমন ছেড়ে দিয়েছে জোড়াসাঁকো জেতার আশাও। দ্বিতীয়টির ক্ষেত্রে সাম্প্রতিক কারণ বিবেকানন্দ উড়ালপুলের পতন। প্রথমটির ক্ষেত্রে কিন্তু সেই বস্তির ভোট! পরেশ প্রতিবছর ঘটা করে অনাথ যুবকযুবতীদের ‘গণবিবাহ’ দিয়ে থাকেন। কিন্তু তা সত্ত্বেও তিনি বস্তির ভোট নিয়ে সংশয়ে। 
লক্ষণীয়, আবার অরূপ বিশ্বাসের কেন্দ্রে টালিগঞ্জেও বস্তি রয়েছে। কিন্তু সেখানে এখনও পর্যন্ত কোনও সন্ত্রাসের ঘটনা ঘটেনি। যা থেকে ব্যাখ্যা করা হচ্ছে, অরূপের বস্তিবাসী ভোটারেরা তাঁর সঙ্গেই রয়েছেন।  

ঘনিষ্ঠ বলয়ে মমতা বন্দ্যোপাধ্যায় সম্প্রতি বলেছেন, বিজেপি নাকি বস্তির ভোট ‘লুঠ’ করেছে। তৃণমূলের প্রথমসারির নেতাদের ব্যাখ্যা, মমতা মনে করছেন, ভবানীপুরে বস্তির (তফসিলি জাতি-উপজাতি) ভোট বিজেপি’র দিকে গিয়ে থাকতে পারে। পুলিশের একাংশও তেমনই মনে করছে। সেক্ষেত্রে মমতা বিপাকে পড়তে পারেন বলে কংগ্রেস শিবিরের দাবি। এমনিতেই শহুরে মধ্যবিত্ত ভোট তৃণমূলের থেকে সরে গিয়েছে বলে দাবি বিরোধীদের (সেই কারণেই শোভনদেব চট্টোপাধ্যায়ের রাসবিহারী কেন্দ্র আপাতদৃষ্টিতে শহরে তৃণমূলের পক্ষে সবচেয়ে ‘নিরাপদ’ বলে মনে করা হলেও অনেক বলছেন, তা নয়। কারণ, রাসবিহারী মূলত মধ্যবিত্ত ভোটার-অধ্যুষিত। তবে দলের ধারণা, ব্যক্তিগতভাবে পরিচ্ছন্ন ভাবমূর্তির জন্যই শোভনদেব অনেক এগিয়ে)। 

কিন্তু যদি সত্যিই ভবানীপুরের বস্তির ভোট বিজেপি পেয়ে থাকে, তাহলে মমতার মূল ভোট ব্যাঙ্কে ঘা পড়বে। যার সারবত্তা হল, বাম জোট নয়, তৃণমূলের ভোটে থাবা বসিয়েছে বিজেপি। আবার যদি বস্তির ভোট সিপিএমের দিকে যায়, তাহলে মমতার ‘বিপদ’ দ্বিগুণ! 
কলাবাগান-মিঞাবাগান-লেবুতলা-শিবতলা লেন নামগুলো উঠলে ঠান্ডাঘরে বসেও শাসকদলের নেতাদের কপাল ঘামছে। কলকাতায় সবমিলিয়ে মোট সাড়ে পাঁচ লক্ষ বস্তিবাসী ভোটার রয়েছেন। ফলে শহরের ভোট ময়দানে বস্তিবাসী ভোটারেরা বরাবরই গুরুত্বপূর্ণ। বেশ কয়েকটি বিধানসভায় বস্তিবাসীদের ভোটই নির্ণায়ক। ২০১১ সাল পর্যন্ত তাঁদের উপর ‘নিরঙ্কুশ নিয়ন্ত্রণ’ ছিল বামেদের। ২০১১ বিধানসভা ভোটে বামেদের সেই ভোটের অনেকটাই টেনে নিয়েছিলেন মমতা। কিন্তু পাঁচ বছর পর তাঁদের নিয়েই দোলাচল শাসকশিবিরে। 
কিন্তু বস্তিতে বিদ্রোহের আশঙ্কা কেন? 

কারণ তিনটি। প্রথমত, বস্তি এলাকায় শাসকদলের ‘তোলাবাজি’। দ্বিতীয়ত, জোর করে বস্তি এলাকার হকার বা কারখানার শ্রমিকদের শাসকদলের মিছিলে-মিটিংয়ে যোগ দিতে বাধ্য করা। তৃতীয়ত, হকার লাইসেন্স নিয়ে তৃণমূল পরিচালিত রাজ্য সরকার এবং কলকাতা পুরসভার ‘গড়িমসি’।
উত্তর কলকাতায় অন্তত পাঁচটি আসনে (বেলেঘাটা, মানিকতলা, কাশীপুর-বেলগাছিয়া, শ্যামপুকুর এবং এন্টালি) বস্তিবাসীদের ভোটই প্রার্থীদের ভাগ্য ঠিক করে দেয়। বেলেঘাটার মোট ভোটারদের প্রায় ৭০ শতাংশের বাস কোনও না কোনও বস্তিতে। ২০১১ সালে তাঁদের ভোটের সিংহভাগ গিয়েছিল তৃণমূল প্রার্থীদের দখলে। কিন্তু এবার বাম শিবির থেকে বলা হচ্ছে, বস্তিতে পুরনো ‘আধিপত্য’ ফিরে পেয়েছে সিপিএম।

ভোট-পরবর্তী বেশ কয়েকটি সংঘর্ষের ঘটনাও বস্তির উপর শাসকদলের ‘কর্তৃত্ব’ হারানোর ইঙ্গিত দিচ্ছে বলে বিরোধীদের দাবি। এদিনও তৃণমূলের দুই গোষ্ঠীর মধ্যে সংঘর্ষ হয়েছে রাজাবাজারের বস্তি এলাকায়। যেখানে গত পুরভোটে শাসকদলের প্রবল সন্ত্রাস সত্ত্বেও জয়ী হয়েছিলেন কংগ্রেসের প্রকাশ উপাধ্যায়। অভিযোগ, নির্বাচনের পর বেহালা, বাঘাযতীনের মতো বেশ কয়েকটি এলাকায় সিপিএম নেতা-কর্মীদের উপর হামলা চালিয়েছে শাসকদলের ‘মদতেপুষ্ট’ দুষ্কৃতীরা। নির্বাচনের আগে এবং পরে একই ধরনের আক্রমণ চলেছে বেহালা, বেলেঘাটা, মানিকতলা, কাশীপুর-বেলগাছিয়া অঞ্চলে। ভোটের বহু আগে থেকেই ওই অঞ্চলগুলিতে ‘পেশিশক্তি’ দেখানো শুরু করেছিল শাসকদল। তখন থেকেই সন্দেহ দানা বেঁধেছিল যে, বিরোধীদের ‘প্রভাব’ বাড়ছে বস্তিতে। ভোটের পরেও হামলা শুরু হওয়ায় রাজনৈতিক মহলের বক্তব্য, বস্তিতে ‘বিদ্রোহ’ হয়েছে। 
২০১১ সালের জনগণনা অনুযায়ী কলকাতায় বস্তিবাসীর সংখ্যা প্রায় ১৫ লক্ষ। কলকাতা পুরসভায় নথিভুক্ত বস্তির সংখ্যা প্রায় পাঁচ হাজার। এছাড়া আরও একহাজার বস্তি রয়েছে ‘অনথিভুক্ত’। ওই ছ’হাজার বস্তির ভোটারদের সিংহভাগ তৃণমূলের থেকে মুখ ফিরিয়ে নিলে শাসকদল বিপন্ন হবে বৈকি! 
কলকাতার মেয়রও তো আবার শোভন! আশঙ্কা ঠিক হলে কিন্তু তিনি সত্যি সত্যিই সার্থক ডাকনামা হয়ে ‘জলে’ পড়বেন!